ኢትዮጵያ 3ኛውን ዓለም ዓቀፍ የቤተሰብ ምጣኔ ጉባኤ ልታስተናግድ ነው
– ኢትዮጵያ 3ኛውን ዓለም ዓቀፍ የቤተሰብ እቅድ ጉባኤ የተሟላ አቅርቦትና የተሟላ አማራጭ በሚል መሪ ሀሳብ እ.ኤ.አ ከህዳር 3-6 /2006 በአፍሪካ ህብረት መሰብሰቢያ አዳራሽ ታስተናግዳለች፡፡በዋናነት የአፍሪካ ሀገሮችን ያማከለው ጉባኤው 4ሺ የሚጠጉ ከተለያዩ ሀገራት የተውጣጡ ፖሊሲ አውጭዎች፣ የጤና ባለሞያዎች፣ ታዋቂ ሰዎች፣ከፍተኛ የመንግስት ባለስልጣናትና ጥሪ የተደረገላቸው ይሳተፋሉ ተብሎ ይጠበቃል፡፡የጤና ጥበቃ ሚንስትር ዶ/ር ከሰተብርሀን አድማሱ እንዳሉት  ኮንፍረንሱ ኢትዮጵያ በቤተሰብ ምጣኔ ዙሪያ ያስመዘገበችውን ስኬት ለዓለም አቀፉ ማህበረሰብ ለማጋራትና ኢትዮጵያን ጨምሮ ሌሎች ተሳታፊ ሀገራትንና ባለድርሻ አካላት በዘርፉ የእርስ በእርስ  ልምድ ልውውጥ እንዲያደርጉ መልካም አጋጣሚን ይፈጥራል ብለዋል፡፡ጉባኤው እ.ኤ.አ በ2012 በለንደን ከተማ የዓለም መሪዎች በተለይ በቤተሰብ እቅድ አገልግሎት ስኬታማ ስራዎች ለማከናወን ቃል የተገቡትን ውሳኔዎችን ለመገምገም ትልቅ መድረክ እንደሚፈጥርም ጠቁመዋል፡፡በኢትዮጵያ የሚገኙ ሴቶች የቤተሰብ ምጣኔ ዘዴ መጠቀም እንዲችሉ አቅም እንደተፈጠረላቸው የገልጹት ሚንስትሩ በኢትዮጵያ አንድ እናት በአማካኝ የምትወልዳቸው ልጆች መጠን እ.ኤ.አ በ2000 ከነበረው 6  ወደ 4.8 በ2010 መቀነሱን ገልፀዋል፡፡ይህም ስኬታማ ውጤት የተገኘው መንግስት ለዘርፉ ባሳየው ከፍተኛ ቁርጠኝነትና የጤና ኤክስቴንሽን ፕሮግራም ተግባራዊ በማድረግዋ ነው ብለዋል ዶ/ር ከሰተብርሀን፡፡እንደ ሚኒስትሩ ገለጻ ኢትዮጵያ ይህንን ታላቅ ጉባኤ እንድታዘጋጅ የተመረጠችው በዘርፉ ባለት ቁርጠኝነትና የቤተሰብ ምጣኔ  አገልግሎት ለማዳረስ ረገድ ባስመዘገበችው ከፍተኛ ውጤት እንደሆነም አብራርተዋል፡፡በኢትዮጵያ የቤተሰብ ምጣኔ ተጠቃሚ ቁጥር እ.ኤ.አ በ2005 14.7 በመቶ የነበረውን በ2010 በእጥፍ በማሳደግ ወደ 29 በመቶ ከፍ ማድረግ ችላለችም ብለዋል፡፡ እንደ ኢሬቴድ ዘገባ በጉባኤው በርካታ ጥናታዊ ጹሁፎች የሚቀርቡ ሲሆን ከነዚሀም ውስጥ 102 የሚሆኑት በኢትዮጵያ ተመራማሪዎች እንደሚቀርቡም ተናግረዋል ሚኒስትሩ፡፡ 